Martin Henriksen (DF), 2014-05-20:
Tak for det.
Det her er jo et meget specielt lovforslag, fordi det er sådan, at hvis man skal have opholdstilladelse efter bestemmelserne i det her lovforslag, skal man leve op til en række kriterier.
Og et af kriterierne er jo, at man på et tidspunkt har valgt at ignorere de danske myndigheders afgørelse om afslag på ophold i Danmark; at man har valgt at ignorere, at man har fået besked på, at man skulle rejse ud af Danmark.
Det kriterie skal man leve op til.
Derudover skal man leve op til det kriterie, at man i en årrække skal have opholdt sig illegalt i Danmark.
Det er jo meget specielt, må man sige.
Jeg kan ikke huske, at Folketinget – det er i hvert fald ikke noget, som jeg har været med til – har lavet lovgivning på den måde, når det omhandler udlændingepolitikken.
Det omhandler også et ukendt antal personer.
Men der står jo også i lovforslaget, at der er tale om et ukendt antal personer.
Så det er også på den baggrund, at vi – eller i hvert fald et flertal i Folketinget – nu laver det her lovforslag.
Jeg kan da godt røbe – for det er der ingen grund til at lægge skjul på – at Dansk Folkeparti ikke kan støtte lovforslaget.
Vi finder det dybt problematisk, at regeringen lemper udlændingepolitikken med tilbagevirkende kraft.
Vi er imod, at man belønner enkeltpersoner og familier, som med åbne øjne har valgt at overtræde dansk lovgivning ved at opholde sig illegalt i Danmark.
Der er rigtig mange illegale udlændinge, og vi kan ikke begynde at give dem opholdstilladelse, fordi de virker integreret, eller fordi de på ulovlig vis har etableret sig hertillands.
Det er ganske enkelt ikke en ordentlig måde, en fornuftig måde, at indrette udlændingepolitikken og udlændingereglerne på.
I Dansk Folkeparti er vi tilhænger af stramningen i 2004.
Det var vi dengang, og det er vi fortsat.
Det er rimeligt at stille krav om integrationspotentiale.
Det er rimeligt at stille krav om, at forældre, der ønsker, at deres børn skal komme til Danmark, skal søge om dette inden for en bestemt tidsperiode.
Og hvis de så ikke gør det, altså forældrene, så er det jo forældrenes ansvar.
Folketinget har givet dem muligheden, og nogle har så valgt ikke at benytte sig af den mulighed.
Det er altså deres ansvar.
Så hvis forældrene ikke søger, og hvis man i øvrigt ikke lever op til de krav, som gælder, har det selvfølgelig nogle konsekvenser.
Det er utrolig vigtigt at fastholde forældrenes ansvar.
I Dansk Folkeparti betragter vi dette som endnu en særlov, en særforanstaltning – eller hvad man nu har lyst til at kalde det – på baggrund af enkeltsager i pressen.
Og selv om der kan være enkeltsager, hvor jeg tror det hos os alle – når vi følger med i dem, ser dem i TV Avisen og læser om dem i aviserne – kan vække sympati og stærke følelser, så bør man altså stå fast på, at man ikke skal belønne personer, der igennem flere år har opholdt sig illegalt i Danmark, med en opholdstilladelse.
Og derfor kan vi ikke støtte lovforslaget.
Jeg synes i øvrigt også, det er tankevækkende – for vi har selvfølgelig på baggrund af nogle af de her sager stillet en række spørgsmål – at vi kan konstatere, at der ikke er noget overblik over, hvor mange udlændinge, som ikke har en lovlig opholdstilladelse, men som alligevel går på en dansk uddannelse.
Der er simpelt hen ikke noget overblik over det, og jeg synes faktisk, at den her sag bør være en anledning til, at man skaffer sig et overblik over, hvor mange udlændinge, der opholder sig illegalt i Danmark, og som på forskellig vis har adgang til offentlige institutioner, uden at vi egentlig har styr på det.